Camera Deputaților, for deicizional, a adoptat marți, 28 mai, un proiect de lege care prevede acordarea concediului paternal mai multor categorii de persoane care sunt asimilate salariaților. Măsurile adoptate includ și dublarea duratei de concediu, la 10 zile lucrătoare.
Conform modificărilor adoptate de deputați, concediul se va acorda tuturor taţilor care au calitatea de salariat în baza unui contract de muncă sau a unui raport de muncă. Astfel, sunt eliminate prevederile care fac trimitere la calitatea de asigurat a titularului în cadrul sistemului asigurărilor sociale de stat, transmite Agerpres.
Măsurile adoptate se mai referă la extinderea duratei actuale a concediului paternal, de la cinci zile lucrătoare la 10 zile lucrătoare, la completarea reglementărilor actuale privind interdicţia de concediere a salariatului pe perioada efectuării concediului paternal şi la introducerea de reglementări privind sancţiunile în cazul nerespectării prevederilor legislaţiei naţionale care transpun prevederile directivei.
Indemnizaţia pentru concediul paternal este egală cu salariul corespunzător perioadei respective şi se asigură din bugetul de stat, prin bugetul Ministerului Muncii sau, după caz, prin bugetele ministerelor şi instituţiilor din sectorul de Apărare, Ordine şi Siguranţă naţională, prevede un amendament.
În plus, următoarele categorii de persoane sunt asimilate salariaților: cele care au încheiate contracte de activitate sportivă, convenţii de muncă individuale, contracte de mandat, contracte de management, cele care desfăşoară activităţi ca urmare a unei funcţii de demnitate publică şi cele care au contracte de management şi de administrare, încheiate conform Legii nr. 95/2006.
Proiectul de lege are ca obiect de reglementare aprobarea OUG nr. 117/2022, prin care se prevede transpunerea unor dispoziţii din Directiva (UE) 2019/1158 a Parlamentului European şi a Consiliului din 20 iunie 2019 privind echilibrul dintre viaţa profesională şi cea privată a părinţilor şi îngrijitorilor şi de abrogare a Directivei 2010/18/UE a Consiliului.
Senatul a adoptat proiectul de lege în septembrie 2022, ca primă cameră sesizată. Legea trebuie promulgată de președinte înainte de a intra în vigoare.